Diari Oficial de la Generalitat Valenciana


Sumari del DOGV 7055, del 27-06-2013 (2013/6792)

ORDE 66/2013, de 25 de juny, de la Conselleria d'Educació, Cultura i Esport, per la qual es convoquen ajudes econòmiques destinades a l'escolarització en les escoles i centres d'Educació Infantil de primer cicle per al curs escolar 2013-2014.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7055

Data del DOGV
:   27-06-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/6792


Data del document
:   25-06-2013

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 66/2013, de 25 de juny, de la Conselleria d'Educació, Cultura i Esport, per la qual es convoquen ajudes econòmiques destinades a l'escolarització en les escoles i centres d'Educació Infantil de primer cicle per al curs escolar 2013-2014. [2013/6792]  
La Llei Orgànica 2/2006, de 3 de maig, d'Educació (BOE 106, de 4 de maig), definix l'Educació Infantil com una etapa educativa, de caràcter voluntari, que atén xiquets i xiquetes des del naixement fins als sis anys.  
Així mateix, establix que les administracions públiques promouran un increment progressiu de l'oferta de places públiques en el primer cicle de l'Educació Infantil i coordinaran les polítiques de cooperació entre si i les corporacions locals i entitats privades per a assegurar una oferta educativa en este cicle.  
En la mateixa línia marcada per la Llei Orgànica d'Educació, la Conselleria d'Educació, Cultura i Esport ha publicat en els últims anys convocatòries d'ajudes a l'escolarització de l'alumnat de zero a tres anys per mitjà del finançament de les places escolars en els centres d'Educació Infantil de primer cicle, amb l'objectiu d'aconseguir un servici educatiu de qualitat que facilite la conciliació de la vida familiar i laboral i d'avançar en la compensació de les desigualtats, ja siga per raons geogràfiques o per raons socioeconòmiques.  
Per esta raó, s'ha tingut en compte la ruralitat d'algunes escoles infantils, els ajuntaments de les quals estan realitzant un gran esforç econòmic per a oferir un servici educatiu a l'alumnat menor de tres anys del seu municipi. Així doncs, per a donar suport a estes corporacions locals i als pares que tenen la residència en estos municipis, la subvenció de la plaça escolar de les escoles infantils amb menys de 14 alumnes es duplicarà amb l'objectiu de garantir la sostenibilitat de les escoles infantils en zones rurals.  
Així mateix, s'hi podran inscriure alumnes no nascuts el naixement dels quals estiga previst per a abans del 31 de gener de 2014, amb la qual cosa es dóna suport a les famílies i se'ls garantix d'esta manera una plaça escolar subvencionada.  
Pels motius exposats més amunt, la Conselleria d'Educació, Cultura i Esport, dins de les disponibilitats pressupostàries per a l'any 2013, convoca ajudes adreçades a l'alumnat escolaritzat en les escoles infantils de primer cicle de titularitat de corporacions locals i en els centres autoritzats d'Educació Infantil de primer cicle de titularitat privada, per al curs escolar 2013-2014, per mitjà de la concessió de bons d'escolarització d'Educació Infantil de primer cicle.  
La convocatòria es realitza de conformitat amb el que establix el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Govern Valencià, d'acord amb la Llei 38/2003, de 17 de novembre, General de Subvencions, i amb el Reial Decret 887/2006, de 21 de juliol, pel qual s'aprova el Reglament General de Subvencions.  
Per tot això, i en virtut de les facultats que em conferix l'article 47.3 del text refós de la Llei d'Hisenda Pública de la Generalitat Valenciana, i vista la proposta del director general de Centres i Personal Docent de data 4 de juny de 2013, i de conformitat amb esta,  
  
  
ORDENE  
  
Primer  
La Conselleria d'Educació, Cultura i Esport, dins dels límits pressupostaris aprovats per a esta finalitat, convoca ajudes econòmiques a l'escolarització de l'alumnat de zero a tres anys per mitjà del finançament de les places escolars en les escoles i centres d'Educació Infantil de primer cicle, destinades a l'alumnat d'eixos centres, per al curs escolar 2013-2014.  
  
Segon  
1. Les esmentades ajudes es materialitzaran en bons d'escolarització d'Educació Infantil de primer cicle, que contribuiran al finançament parcial del cost de la plaça escolar.  
2. L'import global màxim que podrà assignar-se en concepte d'estes ajudes per esta convocatòria és de 99.580.086 euros.  
Per als quatre primers mesos (setembre-desembre de l'any 2013) del curs escolar 2013-2014, l'import global màxim és de 28.204.505 euros. El pagament es realitzarà a càrrec de la línia de subvenció T5598000, capítol IV, de la secció, servici, centre gestor i programa 01.78.92.058.39 d'Ensenyança Primària, prevista en la Llei 11/2012, de 27 de desembre, de Pressupostos de la Generalitat per a l'exercici 2013 (DOCV 6933, 31.12.2012).  
Per als sis mesos següents (gener-juny de l'any 2014) del curs escolar 2013-2014, l'import màxim de les ajudes és de 38.598.192 euros i estaran condicionades a l'existència de crèdit pressupostari suficient i adequat per a atendre-les en la corresponent llei de pressupostos de la Generalitat per a l'exercici 2014, de conformitat amb l'article 29 del text refós de la Llei d'Hisenda Pública de la Generalitat Valenciana.  
  
3. L'esmentat import podrà ser incrementat com a conseqüència d'una generació, una ampliació o una incorporació de crèdit, que no requerirà una nova convocatòria, de conformitat amb el que preveu l'article 58, apartat 2, lletra a, punt quart, del Reglament de la Llei General de Subvencions. Així mateix, el referit import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no disponibilitat que afecten els crèdits de la línia de subvenció que el finança.  
  
Tercer  
Esta convocatòria, de conformitat amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques (DOCV 5596, d'11 de setembre), està exempta de notificació a la Comissió Europea perquè no hi es d'aplicació l'article 107, apartat 1, del Tractat de Funcionament de la Unió Europea, en la mesura que no afecta els intercanvis comercials entre els estats membres.  
  
  
Quart  
S'aproven les bases per les quals es regix esta convocatòria, incloses com a annex I d'esta orde.   
  
DISPOSICIÓ ADDICIONAL  
  
Única  
Es delega en el director general de Centres i Personal Docent la facultat de concedir o de denegar estes ajudes i se l'autoritza perquè dicte les resolucions necessàries per a l'execució d'esta orde. A més, se l'autoritza perquè dicte resolucions que complementen o modifiquen les resolucions anteriors en cas de necessitat, d'acord amb l'article 19, punt 4, de la Llei General de Subvencions, segons el qual «tota alteració de les condicions tingudes en compte per a la concessió de la subvenció, i, en tot cas, l'obtenció concurrent d'altres aportacions fora dels casos permesos en la norma reguladora, podran donar lloc a la modificació de la resolució de concessió, en els termes establits en la normativa reguladora de la subvenció».  
Així mateix, es delega en el director general de Centres i Personal Docent la resolució dels expedients de reintegrament que siguen pertinents i les resolucions de desistiment, i se l'autoritza per a l'ampliació dels terminis de presentació d'instàncies i de justificacions quan es considere aconsellable per al desplegament i l'execució d'esta orde, d'acord amb l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 285, de 27 de novembre).  
  
DISPOSICIÓ FINAL  
  
Única  
Esta orde produirà efectes l'endemà de ser publicada en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta orde, que posa fi a la via administrativa, els interessats podran interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà que es publique.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació o a partir de l'endemà del dia en què es notifique la resolució expressa del recurs de reposició o en què este haja de considerar-se presumptament desestimat.  
  
València, 25 de juny de 2013  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Bases de la convocatòria  
  
Primera. Objecte de la subvenció  
L'objecte de la subvenció és convocar ajudes econòmiques a l'escolarització de l'alumnat de zero a tres anys per mitjà del finançament de les places escolars en les escoles i centres d'Educació Infantil de primer cicle de la Comunitat Valenciana, destinades a l'alumnat d'eixos centres, per al curs escolar 2013-2014.  
Estes ajudes es concediran pel procediment de concurrència, d'acord amb l'article 22 de la Llei 38/2003, de 17 de novembre, General de Subvencions (BOE 276, de 18 de novembre), i amb l'article 55 del Reglament General de Subvencions, aprovat pel Reial Decret 887/2006, de 21 de juliol (BOE 176, de 25 de juliol).  
  
Segona. Sol·licitants i requisits  
1. Poden participar en la convocatòria i sol·licitar els bons d'escolarització d'Educació Infantil de primer cicle per al seu alumnat, els titulars de centres docents de la Comunitat Valenciana o els concessionaris de la gestió d'una escola d'Educació Infantil de primer cicle que, el 31 de maig de 2013, disposen d'unitats autoritzades d'Educació Infantil de primer cicle per al curs 2013-2014. Quan la gestió de l'escola infantil siga indirecta, esta serà del 100 %.  
Quan el beneficiari siga una persona jurídica, els membres associats del beneficiari que es comprometen a efectuar la totalitat o part de les activitats que fonamenten la concessió de la subvenció en nom i per compte del primer tindran igualment la consideració de beneficiaris, d'acord amb el que establix l'article 11.2 de la Llei 38/2003, de 17 de novembre, General de Subvencions.  
2. Queden exclosos d'esta convocatòria els centres que es troben en algun dels casos següents:  
a) Centres d'Educació Infantil de primer cicle de titularitat de fundacions laborals constituïdes per empreses privades o de titularitat de qualsevol altra institució pública o privada, quan es dediquen a l'atenció exclusiva de fills d'empleats o ocupen per a este fi el 75 % de la seua capacitat.  
b) Superar el següent cost màxim, en concepte d'ensenyança, calculat per la Conselleria d'Educació, Cultura i Esport:  
Unitats de fins a 1 any: 460 euros per alumne i mes.  
Unitats d'1 a 2 anys: 350 euros per alumne i mes.  
Unitats de 2 a 3 anys: 280 euros per alumne i mes.  
Unitats de fins a 2 anys: 460 euros per alumne i mes.  
Unitats de fins a 3 anys: 350 euros per alumne i mes.  
Unitats d'1 a 3 anys: 350 euros per alumne i mes.  
3. A més, d'acord amb l'article 13 de la Llei General de Subvencions, no podran obtindre la condició de beneficiaris d'estes subvencions les persones o entitats, titulars o concessionaris dels centres docents, en els quals concórrega alguna de les circumstàncies següents:  
a) Haver sigut condemnades per mitjà d'una sentència ferma a la pena de pèrdua de la possibilitat d'obtindre subvencions o ajudes públiques.  
b) Haver sol·licitat la declaració de concurs; haver sigut declarats insolvents en qualsevol procediment; trobar-se declarats en concurs; estar subjectes a intervenció judicial, o haver sigut inhabilitats d'acord amb la Llei Concursal, sense que haja conclòs el període d'inhabilitació fixat en la sentència de qualificació del concurs.  
c) Haver donat lloc, per haver sigut declarats culpables, a la resolució ferma de qualsevol contracte subscrit amb l'Administració.  
  
d) Estar incursa la persona física, els administradors de les societats mercantils o aquells que exercisquen la representació legal d'unes altres persones jurídiques, en algun dels supòsits de la Llei 12/1995, d'11 de maig, d'Incompatibilitats dels Membres del Govern de la Nació i dels Alts Càrrecs de l'Administració General de l'Estat; de la Llei 53/1984, de 26 de desembre, d'Incompatibilitats del Personal al Servici de les Administracions Públiques, o que es tracte de qualsevol dels càrrecs electius regulats en la Llei Orgànica 5/1985, de 19 de juny, de Règim Electoral General, en els termes establits en esta o en la Llei 1/1987, de 31 de març, de la Generalitat, Electoral Valenciana.  
  
e) Tindre residència fiscal en un país o en un territori qualificat reglamentàriament com a paradís fiscal.  
f) Haver sigut sancionat per mitjà d'una resolució ferma amb la pèrdua de la possibilitat d'obtindre subvencions segons la Llei General de Subvencions o la Llei General Tributària.  
g) No estar al corrent de les obligacions tributàries i de Seguretat Social, en la forma que s'establix en els articles 22 i 23 del Reglament General de Subvencions.  
h) No haver presentat la justificació d'este mateix tipus d'ajudes i haver sigut sancionat a no participar en la convocatòria l'any anterior.  
  
i) No haver reintegrat a la Generalitat l'import total o parcial de la subvenció concedida en cursos anteriors per a l'esmentada convocatòria, quan haja sigut notificada la resolució de la Direcció General de Centres i Personal Docent que pose fi al procediment de reintegrament.  
  
No podran accedir a la condició de beneficiaris les agrupacions previstes en el segon paràgraf de l'apartat 3 de l'article 11 de la Llei General de Subvencions, quan concórrega alguna de les prohibicions anteriors en qualsevol dels seus membres.  
4. En cap cas podran obtindre la condició de beneficiaris d'estes subvencions les associacions incurses en les causes de prohibició previstes en els apartats 5 i 6 de l'article 4 de la Llei Orgànica 1/2002, de 22 de març, reguladora del dret d'associació.  
Tampoc podran obtindre la condició de beneficiari d'estes subvencions les associacions respecte de les quals s'haja suspés el procediment administratiu d'inscripció per trobar-se indicis racionals d'il·licitud penal, en aplicació del que disposa l'article 30.4 de la Llei Orgànica 1/2002, fins que no recaiga una resolució judicial ferma en virtut de la qual puga practicar-se la inscripció en el registre corresponent.  
  
  
Tercera. Obligacions dels centres beneficiaris  
1. A més de les obligacions de l'article 14 de la Llei General de Subvencions, els beneficiaris de la subvenció hauran de complir les obligacions següents:  
a) Les unitats subvencionades d'Educació Infantil han de posar-se en funcionament a l'inici del curs escolar, amb l'excepció d'aquelles en què tots els alumnes siguen nascituri, que podran posar-se en funcionament en data posterior a l'inici del curs escolar.  
b) Que l'activitat del centre complisca com a mínim el calendari i l'horari escolar.   
c) No superar en les unitats subvencionades d'Educació Infantil, primer cicle, la ràtio màxima professor/alumne que establisca la normativa en vigor, excepte l'increment de ràtio degudament autoritzat per la direcció territorial d'Educació, Cultura i Esport.  
d) No superar el cost màxim per plaça escolar establit en la base segona punt 2.b.  
e) Disposar dels professionals amb la qualificació adequada d'acord amb el que determina la normativa en vigor.  
f) Tindre tot el personal d'alta en el règim de Seguretat Social que els corresponga, d'acord amb la normativa aplicable.  
g) Comunicar a la Direcció General de Centres i Personal Docent qualsevol modificació produïda en la plantilla de personal docent regulada en la base catorze, punt 3, d'esta orde.  
h) Entregar als pares o als tutors de l'alumnat escolaritzat els talonaris de bons d'escolarització d'Educació Infantil de primer cicle perquè estos els tornen firmats al centre i servisquen com a justificant de l'ajuda rebuda.  
i) Descomptar de les factures mensuals que hagen de pagar els pares l'import dels bons per l'escolarització, en el moment en què el centre haja percebut la subvenció.  
j) Presentar el certificat de dades del personal docent del curs davant de la Direcció General de Centres i Personal Docent, en els termes i terminis previstos en la base catorze d'esta orde de convocatòria.  
k) Presentar la documentació de justificació de la subvenció, en els termes i terminis previstos en la base quinze d'esta orde de convocatòria.  
l) El sotmetiment a les actuacions de comprovació que haja d'efectuar la Conselleria d'Educació, Cultura i Esport de la Generalitat, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que els siga requerida en l'exercici de les actuacions anteriors.  
m) Comunicar a la Direcció General de Centres i Personal Docent de la Conselleria d'Educació, Cultura i Esport l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, abans de la justificació de l'aplicació donada als fons percebuts.  
n) Acreditar estar al corrent de les seues obligacions tributàries i davant de la Seguretat Social.  
o) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.  
p) Incloure en el rètol i la publicitat del centre el fet d'estar subvencionat parcialment en este nivell educatiu per la Conselleria d'Educació, Cultura i Esport de la Generalitat.  
q) Reintegrar els fons percebuts en els supòsits previstos en la base setze d'esta convocatòria.  
r) Les empreses amb 50 o més treballadors hauran de complir la normativa d'integració laboral de persones minusvàlides.  
2. L'incompliment de les anteriors obligacions donarà lloc a l'exigència de les responsabilitats o a les sancions que corresponguen, d'acord amb el títol IV de la Llei 38/2003, General de Subvencions.  
  
Quarta. Entitat col·laboradora  
De conformitat amb l'article 12 de la Llei 38/2003, General de Subvencions, per mitjà d'un procediment sotmés als principis de publicitat, concurrència, igualtat i no-discriminació, de conformitat amb la Llei de Contractes en vigor, la Conselleria d'Educació, Cultura i Esport contractarà amb una empresa, que actuarà com a entitat col·laboradora, els treballs necessaris per a la gestió de la convocatòria, en concret allò que fa referència a l'emissió del bo d'escolarització d'Educació Infantil de primer cicle, a la distribució d'estos i a la justificació de la subvenció.  
  
L'entitat col·laboradora actuarà en nom i per compte de l'òrgan concedent amb caràcter general per a totes les qüestions relacionades amb la subvenció i quedarà sotmesa al règim establit en els articles 13 i 15 de la Llei 38/2003, General de Subvencions.  
  
Quinta. Terminis, emplenament de les llistes d'alumnes matriculats i documentació  
1. El termini per a l'emplenament per via telemàtica i la presentació de la llista d'alumnes matriculats és des del dia 1 fins al 16 de juliol de 2013.  
2. Els centres hauran de remetre a l'entitat col·laboradora una còpia de la llista d'alumnes enviada telemàticament a l'Administració, juntament amb la documentació establida a continuació:  
2.1. Fotocòpies confrontades de la pàgina del llibre de família on conste inscrit l'alumne.  
2.2. Fotocòpia confrontada de la targeta SIP (sistema informació poblacional).  
No serà necessari remetre la fotocòpia del llibre de família i la targeta SIP dels alumnes que durant el curs 2012-2013 foren beneficiaris de la subvenció.  
El centre confrontarà amb els originals totes les fotocòpies dels llibres de família i de les targetes SIP per mitjà de la firma del director i amb l'estampació del segell del centre.  
L'enviament haurà de realitzar-se d'acord amb el que dispose el manual d'ajuda disponible en la web .  
  
3. Nascituri   
S'hi podran inscriure alumnes no nascuts el naixement dels quals estiga previst abans del 31 de gener de 2014. Per a inscriure'ls-hi haurà de figurar com a nom la paraula nasciturus, acompanyada dels cognoms dels pares. En lloc del llibre de família s'aportarà un certificat mèdic acreditatiu de l'embaràs, expedit pel metge col·legiat del centre públic de salut que correspon a la dona gestant, i si no és legalment possible esta opció, pel metge col·legiat de la mutualitat professional corresponent, en el qual faça constar l'estat, la setmana de gestació de la dona i la data aproximada de naixement. En este últim cas, s'acompanyarà una declaració responsable de la interessada en què indicarà la impossibilitat legal d'obtindre el certificat del metge del centre públic de salut i el motiu. Els nascituri que siguen beneficiaris de les ajudes no podran ser substituïts, llevat que els pares hagen renunciat a la incorporació de l'alumne al centre durant tot el curs. El centre disposarà de 10 dies hàbils per a remetre esta documentació a l'entitat col·laboradora. En el moment de la incorporació al centre hauran d'aportar una fotocòpia de la pàgina del llibre de família on aparega inscrit l'alumne, una fotocòpia de la targeta SIP i una declaració dels pares en què figure la data en què este inicia l'escolarització; estos tres documents es remetran en el termini de deu dies a l'entitat col·laboradora, la qual emetrà els bons des del mes que inicie l'escolarització fins al final de curs. Des d'eixe moment, les places escolars reservades als nascituri tindran el mateix tractament que la resta de places escolars subvencionades del centre.   
  
4. Duplicitats en l'alumnat  
En cas que un alumne estiga inscrit en més d'un centre, la seua sol·licitud no serà atesa en cap d'ells fins que no siga resolta esta incidència.  
  
Sexta. Terminis, emplenament i presentació de sol·licituds d'ajuda  
  
1. El termini per a l'emplenament i la presentació de sol·licituds d'ajuda per via telemàtica és des del dia 17 fins al 19 de juliol de 2013.  
2. Les sol·licituds s'emplenaran utilitzant els mitjans electrònics facilitats pels servidors d'informació de la Conselleria d'Educació, Cultura i Esport (art. 28 de la Llei 3/2010, de 5 de maig, de la Generalitat, de l'Administració Electrònica de la Comunitat Valenciana, DOCV núm. 6262, de 7 de maig). Els centres hauran de disposar de DNI digital o de firma electrònica de l'Autoritat de Certificació de la Comunitat Valenciana; en este cas, no serà necessari presentar la sol·licitud en paper en cap registre, d'acord amb la Resolució de 26 de juliol de 2004, de la Subsecretaria de la Conselleria de Cultura, Educació i Esport, per la qual s'autoritza l'entrada en funcionament de la unitat registral telemàtica de la Conselleria de Cultura, Educació i Esport (DOCV 4810, de 2 d'agost).  
La tramitació es realitzarà d'acord amb el que es dispose en el manual d'ajuda que estarà disponible en la pàgina web .   
3. Documentació que cal presentar junt amb la sol·licitud per mitjans electrònics  
Documentació que han de presentar només les corporacions locals:  
3.1. Certificat en què conste la partida pressupostària per al manteniment del centre que figure en els pressupostos de l'entitat local per a l'exercici corresponent.  
3.2. En cas que la gestió del centre es realitze a través d'organismes autònoms, empreses públiques o altres ens de dret públic de titularitat de l'entitat local, serà necessari aportar un certificat de la secretaria de la corporació local que acredite eixa titularitat.   
  
Documentació que han de presentar només institucions de titularitat privada:  
3.3. Documentació acreditativa de la capacitat del signatari de la sol·licitud per a formular la corresponent sol·licitud.  
3.4. Fotocòpia compulsada de la targeta d'identificació fiscal o del DNI, o l'autorització per a consultar-ho telemàticament.  
3.5. Certificat actualitzat de l'Administració de la Seguretat Social corresponent que acredite que l'entitat es troba al corrent de les seues obligacions amb la Seguretat Social.  
3.6. Certificat actualitzat de la delegació corresponent de l'Agència Estatal de l'Administració Tributària que acredite que l'entitat es troba al corrent de les seues obligacions tributàries amb la hisenda estatal.  
  
3.7. Certificat actualitzat de la Conselleria d'Hisenda i Administració Pública de la Generalitat que acredite que l'entitat es troba al corrent de les seues obligacions tributàries amb la hisenda autonòmica valenciana.  
4. Excepcionalment, s'haurà de presentar en paper en el Registre d'entrada de la Conselleria d'Educació, Cultura i Esport o mitjançant qualsevol mitjà dels establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els documents següents:  
  
4.1. Model de domiciliació bancària, que haurà d'anar acompanyat de l'escrit, segellat i firmat per l'entitat bancària, en què figure el compte i el titular. El model de domiciliació bancària està disponible en la pàgina web o en l'Orde 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat (DOCV 6548, de 21 juny).  
4.2. En cas que el centre siga gestionat per un concessionari, serà necessari que esta aporte la documentació actualitzada que acredite la relació jurídica de la corporació local amb l'entitat que explota el centre (contractes i plecs preparatoris d'esta), a més de la documentació que han de presentar els centres de titularitat privada.  
Els documents 4.1 i 4.2 han de ser originals o fotocòpies compulsades.  
No serà necessari presentar la documentació a què es referixen els apartats 3.2, 3.3, 3.4, 4.1 i 4.2 d'esta base si les circumstàncies no han variat respecte de l'any anterior. En este cas, només ha de marcar-se en la sol·licitud de l'ajuda, en cada un dels apartats, que ja es va entregar i que no hi ha hagut cap canvi respecte de l'any anterior.  
Els certificats enumerats en els apartats 3.5, 3.6 i 3.7 no hauran de presentar-se si s'ha autoritzat l'Administració per a obtindre'ls per via telemàtica en la sol·licitud. En cas que els titulars dels centres no hagen donat esta autorització, hauran d'aportar-se novament una vegada transcorreguts els sis mesos de validesa.   
5. En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació adjunta s'observa que falten documents o dades essencials per a la resolució de l'expedient, la Direcció General de Centres i Personal Docent els reclamarà al centre sol·licitant i li concedirà un termini de 10 dies perquè puga esmenar la falta o aportar els documents preceptius, amb la indicació que, si no ho fa així, es considerarà que ha desistit de la seua petició. En este cas, la Direcció General de Centres i Personal Docent declararà l'esmentat desistiment en la resolució de la convocatòria.  
6. La Conselleria d'Educació, Cultura i Esport crearà una base de dades que haurà de reunir tots els requisits exigits per la normativa en vigor per a la protecció de dades de caràcter personal, especialment per al que establix la Llei Orgànica 15/1999, de 13 de desembre, de Protecció de Dades de Caràcter Personal (BOE 298, de 14 de desembre), i el Reial Decret 1720/2007, de 21 de desembre, pel qual s'aprova el reglament de desplegament de la llei.  
  
Sèptima. Comissió avaluadora  
1. L'examen i la valoració dels expedients presentats, i la consegüent proposta de concessió i de denegació de les ajudes, corresponen a una comissió composta per :  
President: el subdirector o subdirectora general de Centres Docents.  
Vocals:  
- El cap o la cap del Servici de Títols, Beques i Ajudes a l'Estudi de la Direcció General de Centres i Personal Docent, o un funcionari de l'esmentada direcció general.  
- Un inspector o inspectora d'Educació, designat per la Inspecció General Educativa.  
- Una persona en representació de la Federació de Municipis i Províncies de la Comunitat Valenciana.  
- Una persona en representació de cada una de les organitzacions empresarials i de titulars de l'ensenyança privada més representatives de la Comunitat Valenciana.  
- Una persona en representació de cada una de les confederacions de pares i mares d'alumnes que forme part de la mesa de pares.  
- Un funcionari o funcionària de la Subdirecció General d'Ordenació.  
- Els caps o les caps de la Secció de Centres de les direccions territorials d'Educació, Cultura i Esport de les respectives províncies, o un funcionari o funcionària designat per la direcció territorial corresponent.  
  
- El cap o la cap de la Secció d'Autoritzacions i Concerts de la Direcció General de Centres i Personal Docent, o un funcionari o funcionària designat per la Direcció General de Centres i Personal Docent.  
  
- Un funcionari o funcionària de la Conselleria d'Educació, Cultura i Esport, qui exercirà les funcions de secretari de la comissió, amb veu però sense vot.  
En cas de vacant, absència, malaltia o qualsevol altra causa legal, el règim de suplències serà el següent:  
- El president i el secretari de la comissió serà substituït per un altre funcionari o funcionària de la Direcció General de Centres i Personal Docent.  
2. En el que no preveu el punt anterior, la comissió ajustarà el seu funcionament al que s'establix en el capítol II, títol II, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.  
  
Octava. Criteris de valoració  
1. La comissió avaluadora efectuarà la valoració dels expedients presentats i farà la proposta corresponent tenint en compte les bases de la convocatòria, i utilitzarà com a criteri per a la concessió de les subvencions que el centre i l'alumnat al qual es concedix el bo d'escolarització d'Educació Infantil de primer cicle complix els requisits d'escolarització establits en l'orde de convocatòria.  
  
2. L'import del bo d'escolarització de primer cicle d'Educació Infantil serà el resultat de dividir el crèdit pressupostari disponible entre el nombre d'alumnes dels diferents trams d'edat i proporcionalment a la ràtio de les unitats (8-13-20).  
3. Per als centres que tinguen autoritzades unitats que comprenguen distintes edats, per a assignar l'import del bo d'escolarització s'aplicarà el criteri següent: a les unitats de fins a dos anys, el mateix import que als alumnes de les unitats de fins a un any, i a la resta s'assignarà el mateix import que als alumnes de les unitats d'un a dos anys.  
  
4. Quan una escola infantil tinga matriculats menys de 14 alumnes; a estos alumnes se'ls incrementarà el doble l'import del bo d'escolarització d'Educació Infantil de primer cicle, sempre que en la localitat no hi haja un altre centre autoritzat per a impartir este nivell.  
  
  
Novena. Resolució  
1. El Servici de Títols, Beques i Ajudes a l'Estudi, com a òrgan instructor del procediment, vistos l'expedient i l'informe de la comissió avaluadora i que no han de ser tinguts en compte altres fets ni altres al·legacions ni proves que les ja adduïdes per les persones interessades, de conformitat amb l'article 24, punt 4, de la Llei General de Subvencions, emetrà un informe de conformitat i elevarà la proposta sobre concessió de quantitats i l'exclusió d'aquelles institucions que no complisquen els requisits previstos, al director general de Centres i Personal Docent, qui resoldrà per delegació de la consellera d'Educació, Cultura i Esport esta convocatòria.  
2. La resolució ha d'expressar:  
a) Els centres a què s'adjudiquen ajudes econòmiques i l'especificació de:  
- El nombre d'alumnes d'Educació Infantil de primer cicle (fins a tres anys) que seran subvencionats en els centres respectius per al curs 2013-2014.  
- L'ajuda econòmica que corresponga als centres respectius pels alumnes subvencionats per als quatre primers mesos del curs 2013-2014 i també per als altres sis mesos del mencionat curs, encara que condicionada a les disponibilitats pressupostàries de l'exercici 2014, de conformitat amb l'article 29 del text refós de la Llei d'Hisenda Pública de la Generalitat Valenciana.  
b) Els centres que siguen exclosos de la convocatòria d'ajudes econòmiques i l'especificació dels motius de l'exclusió.  
3. La resolució a què fa referència esta base serà dictada i publicada en el termini màxim de sis mesos des que finalitze el termini de presentació de sol·licituds. En cas que transcórrega este termini i no s'haja dictat cap resolució, les sol·licituds presentades es consideraran desestimades per silenci administratiu, d'acord amb l'article 55 de la Llei 9/2001, de 21 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat Valenciana, sense perjuí de l'obligació de l'Administració de resoldre, de conformitat amb allò que disposa l'article 42 de la Llei 30/1992, de Règim Jurídic de les Administracions Públiques i del Procediment Administratiu Comú.  
De conformitat amb l'article 18 de la Llei General de Subvencions, la resolució esmentada serà publicada en el Diari Oficial de la Comunitat Valenciana i en la pàgina web de la Conselleria d'Educació, Cultura i Esport .  
  
Deu. Emissió dels bons d'escolarització d'Educació Infantil de primer cicle  
Una vegada resolta la convocatòria, la Conselleria d'Educació, Cultura i Esport emetrà un talonari de 10 bons d'escolarització d'Educació Infantil de primer cicle personalitzats per cada un dels alumnes subvencionats.  
  
Onze. Determinació dels conceptes que han de regir el procés de facturació del servici d'ensenyança a les famílies  
1. A l'efecte de l'aplicació de la subvenció concedida per esta convocatòria, els centres han d'utilitzar en el procediment de facturació i cobrament de quotes a les famílies els conceptes d'ensenyança següents, sempre amb determinació mensual:  
a) Cost de la plaça escolar per alumne del centre.  
b) Subvenció de la Conselleria d'Educació, Cultura i Esport per alumne.  
c) Quota màxima que han de pagar les famílies.  
d) Quota real cobrada a les famílies.  
2. L'import màxim que els centres podran cobrar als pares serà el resultat de restar la subvenció concedida per la Conselleria al cost de la plaça escolar fixat pel centre.  
3. Els centres estan obligats a fer efectiu el descompte dels bons des del moment que els siga abonada la subvenció per l'Administració.  
  
  
Dotze. Règim de pagament de la subvenció  
Atesa l'excepció al règim general establida per a estes ajudes per l'article 35.2 de la Llei 11/2012, de 27 de desembre, de Pressupostos de la Generalitat per a l'exercici 2013, una vegada resolta la convocatòria es faran 10 propostes de pagament amb caràcter mensual que correspondran als mesos de setembre a juny del curs 2013-2014.  
  
Tretze. Emissió de nous bons per bons d'escolarització per substitucions  
Després del termini indicat en la base quinta d'esta orde per a l'emplenament i la presentació de la llista d'alumnes matriculat, el nombre d'alumnes no podrà ser incrementat als efectes de subvenció. Només podran efectuar-se altes de nous alumnes en cas que es produïsquen baixes dels existents, i en el mateix nombre i tram d'edat. Per a això, el centre haurà de comunicar a l'entitat col·laboradora la substitució perquè esta emeta els bons d'escolarització d'Educació Infantil de primer cicle personalitzats amb els noms dels nous alumnes i anul·le els anteriors; per a això haurà d'aportar una fotocòpia confrontada del llibre de família i de la targeta SIP del nou alumne.  
  
Les baixes de l'alumnat han de ser comunicades a l'entitat col·laboradora, com a màxim, en els 10 primers dies de cada mes.  
En cas que algun centre tinga una resolució de la direcció territorial d'Educació, Cultura i Esport d'increment de ràtio, els alumnes mencionats en la resolució no tindran subvenció; no obstant això, el centre els facturarà el mateix import que als altres alumnes subvencionats ja que no incrementen el gasto.  
  
Catorze. Aportació de la llista nominal del personal docent  
1. El termini per a l'emplenament i la presentació de la llista nominal del personal docent per via telemàtica serà des del dia 23 fins al 27 de setembre de 2013.  
2. Les sol·licituds s'emplenaran utilitzant els mitjans electrònics facilitats pels servidors d'informació de la Conselleria d'Educació, Cultura i Esport, d'acord amb la Llei 3/2010, de 5 de maig, de la Generalitat, de l'Administració Electrònica de la Comunitat Valenciana.  
  
La tramitació es realitzarà d'acord amb el que es dispose en el manual d'ajuda que estarà disponible en la pàgina .   
3. Documentació que cal presentar junt amb el model per a la presentació de dades:  
a) Llista nominal del personal docent.  
b) Informe de treballadors en alta (ITA) actualitzat i, si és el cas, els rebuts de pagament del Règim Especial de Treballadors Autònoms.  
c) Titulació acadèmica del personal docent que no s'haja aportat en cursos anteriors.  
4. El centre haurà de comunicar a la Direcció General de Centres i Personal Docent qualsevol modificació produïda en la plantilla de personal docent durant tot el curs escolar. La comunicació haurà d'emplenar-se i presentar-se, utilitzant els mitjans electrònics, en el termini de 10 dies hàbils, i adjuntar-hi una còpia de la titulació del nou personal i l'informe de treballadors en alta (ITA) actualitzat, i, si és el cas, els rebuts de pagament del Règim Especial de Treballadors Autònoms.  
  
La tramitació es realitzarà d'acord amb el que es dispose en el manual d'ajuda que estarà disponible en la pàgina web .   
  
Quinze. Justificació  
1. Els centres beneficiaris hauran de presentar a l'entitat col·laboradora la justificació de la subvenció del bo d'escolarització d'Educació Infantil de primer cicle, per mitjà de la remissió dels bons d'escolarització firmats pels pares i acompanyats del model que els facilitarà l'entitat col·laboradora, en els períodes següents:  
- Entre el 3 i el 13 de desembre de 2013, per a justificar la subvenció de setembre a desembre de 2013.   
- Entre el 2 i el 10 de juny de 2014, per a justificar la subvenció de gener a juny de 2014.  
2. En cas que el nombre d'alumnes justificats pel centre amb el bo d'escolarització d'Educació Infantil de primer cicle, del període de setembre a desembre, siga inferior als subvencionats en la resolució d'adjudicació, la Direcció General de Centres i Personal Docent regularitzarà la diferència dels bons no justificats, per mitjà de la disminució en la proposta de pagament en els següents mesos, mitjançant una resolució que serà publicada en el Diari Oficial de la Comunitat Valenciana.  
  
Els bons no justificats del període de gener a juny hauran de ser reintegrats a la Generalitat d'acord amb el procediment de la base setze.  
  
3. La falta de justificació és una infracció greu segons l'article 57 de la Llei 38/2003, General de Subvencions, de conformitat amb l'article 62, que serà sancionada amb multa pecuniària i la pèrdua del dret a participar en la convocatòria d'estes ajudes durant un termini de fins a tres anys, i de la possibilitat d'obtindre subvencions, ajudes públiques i avals de l'Administració o d'altres ens públics. Esta multa serà independent de l'obligació de reintegrament de la subvenció si tota o una part ha sigut anticipada, de conformitat amb allò que preceptua l'article 59 de l'esmentada Llei General de Subvencions.  
  
  
Setze. Causes de reintegrament  
1. De conformitat amb l'article 37 de la Llei General de Subvencions, correspondrà el reintegrament per part del centre receptor de les quantitats percebudes i l'exigència de l'interés de demora, des del moment del pagament de la subvenció fins a la data en què s'acorde el reintegrament, en els casos següents:  
a) Obtenció de la subvenció falsejant les condicions requerides per a això o ocultant les que haurien impedit obtindre-la.  
b) Incompliment total o parcial de l'objecte de l'activitat.  
c) Incompliment de l'obligació de justificació o la justificació insuficient en el termini assenyalat en la base quinze d'esta orde, en els termes establits en l'article 30 de la Llei General de Subvencions.  
  
d) Incompliment de l'obligació d'adoptar les mesures de difusió contingudes en l'apartat p de la base tercera d'esta orde de convocatòria.  
  
e) Resistència, excusa, obstrucció o negativa a les actuacions de comprovació i control financer previstes en l'article 14 de la Llei General de Subvencions, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ocupació donada als fons percebuts, el compliment de l'objectiu, la realitat i la regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
  
f) Incompliment de qualsevol de les condicions i obligacions imposades als beneficiaris amb motiu de la concessió de la subvenció, assenyalades en la base tercera d'esta orde de convocatòria.  
g) En els altres supòsits previstos en la normativa reguladora d'esta subvenció.  
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'unes altres administracions o ens públics o privats la suma de les quals supere el cost de l'activitat subvencionable, donaran lloc a la modificació de la resolució de concessió.  
  
3. El reintegrament l'haurà d'efectuar el beneficiari per mitjà d'una transferència bancària o un xec nominatiu a favor de la Conselleria d'Hisenda i Administració Pública de la Generalitat per l'import resultant de les quantitats sobrants per qualsevol de les causes enumerades en esta base. La còpia de la transferència bancària o del xec nominatiu haurà de ser remesa a la Direcció General de Centres i Personal Docent perquè en tinga coneixement i puga tramitar-lo, respectivament.  
El procediment de reintegrament de les quantitats indegudament percebudes l'iniciarà la Direcció General de Centres i Personal Docent, la qual notificarà a la persona interessada l'import de la subvenció que ha de ser reintegrat a la Generalitat, l'obligació que ha sigut incomplida pel centre i la motivació que justifica el reintegrament. Este procediment ha de garantir la preceptiva audiència a la persona interessada, abans de l'elaboració de la resolució definitiva, que ha de ser notificada igualment a la persona interessada i ha de tindre naturalesa de liquidació definitiva, a l'efecte del còmput del cobrament del deute en període voluntari de recaptació.  
  
Dèsset. Inspecció Educativa  
La Inspecció Educativa vigilarà al llarg de tot el curs 2013-2014 el grau de compliment de les obligacions de la base tercera de l'orde de convocatòria per part de les escoles i centres beneficiaris. Si en algun moment és detectat qualsevol incompliment d'estes obligacions al llarg d'este període, la Inspecció d'Educació haurà de comunicar-ho immediatament a la Direcció General de Centres i Personal Docent per tal que esta inicie les actuacions que corresponguen.